ອີຢູ ຮ່ວມມືກັບ ລົດຖີບແຫ່ງຊາດ ຈັດຖີບລົດເພື່ອສຸຂະພາບ ສະຫຼອງວັນສັບປະດາການປ່ຽນແປງດິນຟ້າອາກາດ
ສະຫະພາບຢູໂຣບ ຫຼື ອີຢູ ປະຈຳສປປ ລາວ ຮ່ວມກັບ ສະຫະພັນລົດຖີບແຫ່ງຊາດລາວ ຈັດກິດຈະກຳຖີບລົດມິດຕະພາບ ເສີມສ້າງສຸຂະພາບໃຫ້ມວນຊົນຊາວນະຄອນຫຼວງວຽງຈັນ ເວົ້າລວມ, ເວົ້າສະເພາະແມ່ນນັກກິລາຖີບລົດລາວ ໃຫ້ມີສຸຂະພາບແຂງແຮງ ແນໃສ່ສ້າງຂະບວນການສະເຫຼີມ ສະຫຼອງວັນສັບປະດາການປ່ຽນແປງດິນຟ້າອາກາດ ໃຫ້ມີບັນຍາກາດຟົດຟື້ນ, ເບີກບານມ່ວນຊື່ນ ແລະ ມີຄວາມໝາຍສຳຄັນເລິກເຊິ່ງ.
ກິດຈະກຳຄັ້ງນີ້ ແມ່ນໄດ້ມີຂຶ້ນ ເມື່ອວັນທີ 9 ມິຖຸນາ ຜ່ານມາ ທີ່ຜາມສວນສະຫຼອງໄຊ ເຈົ້າອານຸວົງ (ແຄມຂອງ) ເມືອງຈັນທະບູລີ ນະຄອນຫຼວງວຽງຈັນ, ໂດຍໃຫ້ກຽດເຂົ້າຮ່ວມເປັນປະທານຂອງ ທ່ານ ລີໂອ ຟາເບີ້ ເອກອັກຄະລັດຖະທູດ ອົງການອີຢູ ປະຈຳ ສປປ ລາວ, ມີທ່ານ ຄຳໄດ ແກ້ວມະນີ ຮອງປະທານ ທັງເປັນຜູ້ປະຈຳການສະຫະພັນລົດຖີບແຫ່ງຊາດລາວ ພ້ອມດ້ວຍຄະນະບໍລິຫານງານສະຫະພັນ, ພະນັກງານອົງການອີຢູ, ຊາວຕ່າງຊາດຈາກປະເທດຕ່າງໆໃນທົ່ວໂລກ ທີ່ມາປະຕິບັດໜ້າທີ່ຢູ່ລາວ ຕະຫຼອດຮອດນັກກິລາລົດຖີບລະດັບທີມຊາດ ແລະ ສະໝັກຫຼິ້ນອ້ອມຂ້າງສູນກາງເຂົ້າຮ່ວມຢ່າງຫຼວງຫຼາຍ.
ກ່ອນຈະມີການປ່ອຍຕົວຂະບວນລົດຖີບ ເພື່ອສ້າງຂະບວນການສະເຫຼີມສະຫຼອງ ສັບປະດາການປ່ຽນແປງດິນຟ້າອາກາດ ປະຈຳປີ 2018 ຈະເລີມຂຶ້ນ, ທ່ານ ລີໂອ ຟາເບີ້ ກ່າວວ່າ: ກິດຈະກຳຖີບລົດເພື່ອສົ່ງເສີມໃຫ້ພໍ່-ແມ່ປະຊາຊົນຊາວລາວ ກໍ່ຄື ຊາວນະຄອນຫຼວງວຽງຈັນ ແລະ ບັນດາຊາວຕ່າງຊາດຈາກປະເທດຕ່າງໆ ທີ່ໄດ້ມາດຳລົງຊີວິດເພື່ອປະຕິບັດໜ້າທີ່ວຽກງານຂອງຕົນຢູ່ສປປ ລາວ ເປັນກິດຈະກຳໜຶ່ງທີ່ຈັດຂຶ້ນຄືກັບທຸກໆປີ ເພື່ອສ້າງຂະບວນການສະຫຼອງວັນສັບປະດາການປ່ຽນແປງດິນຟ້າອາກາດ ໃຫ້ມີຄວາມໝາຍຢ່າງເລິກເຊິ່ງ ສະນັ້ນ ຂໍໃຫ້ພໍ່-ແມ່ປະຊາຊົນຊາວ ແລະ ຊາວຕ່າງປະເທດ ຈົ່ງພ້ອມພຽງກັນປະກອບສ່ວນເຫືອແຮງເຮັດໃຫ້ກິດຈະກຳຄັ້ງນີ້ ດຳເນີນໄປດ້ວຍຜົນສຳເລັດຢ່າງຈົບງາມ.
ກິດຈະກຳຖີບລົດມິດຕະພາບ ເພື່ອສຸຂະພາບ ແລະ ສ້າງຄວາມສາມັກຄີໃນລາຍການດັ່ງກ່າວ ມີນັກກິລາລົດຖີບລະດັບຊາດ ແລະ ທີມຊາດ ຕະຫຼອດຮອດມືສະມັກຫຼິ້ນເຂົ້າຮ່ວມ 520 ຄົນ, ຍິງ 150 ຄົນ ໃຫ້ກຽດຖືທຸງຊາດລາວປ່ອຍຂະບວນລົດຂອງທ່ານ ລັດສະໝີ ສູນດາລາ ເລຂາທິການສະຫະພັນລົດຖີບແຫ່ງຊາດລາວ ສຳລັບໄລຍະທາງໃນການຖີບລົດ 20 ກິໂລແມັດ ຈາກສວນສະຫຼອງໄຊເຈົ້າອານຸວົງ ໄປທາງຫຼັກ 10 ໄຟແດງບ້ານໜອງໄຮ ເມືອງຫາດຊາຍຟອງ ຜ່ານທາງໂຮງໝໍເຊດຖາທິຣາດ ບ້ານດອນກອຍ ເມືອງສີສັດຕະນາກ ຜ່ານໄຟແດງໄອເຕັກ ລ້ຽວໄຟແດງໄປທາງທາດຫຼວງ ຜ່ານທາງໜອງສະພັງເລັນ ແລະ ຜ່ານໄຟແດງໜອງບອນ ອອກມາວົງວຽນຫໍມູນເຊື້ອກອງທັບ ກ່ອນຈະໄປຢຸດທີ່ສວນປະຕູໄຊ ເພື່ອຮ່ວມຖ່າຍຮູບເປັນທີ່ລະນຶກ.
ໂດຍ ສົງການ